CELEX: 62021TN0134
Language: el
Date: 2021-03-03 00:00:00
Title: Υπόθεση T-134/21: Αγωγή της 3ης Μαρτίου 2021 — Malacalza Investimenti και Malacalza κατά ΕΚΤ

3.5.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 163/41
            
         
      Αγωγή της 3ης Μαρτίου 2021 — Malacalza Investimenti και Malacalza κατά ΕΚΤ
      (Υπόθεση T-134/21)
      (2021/C 163/53)
      Γλώσσα διαδικασίας: η ιταλική
      
         Διάδικοι
      
      
         Ενάγοντες: Malacalza Investimenti Srl (Γένοβα, Ιταλία) και Vittorio Malacalza (Γένοβα) (εκπρόσωποι: L. Boggio, S. Carbone και A. D’Angelo, δικηγόροι)
      
         Καθής: Ευρωπαϊκή Κεντρική Τράπεζα
      
         Αιτήματα
      
      Οι ενάγοντες ζητούν από το Γενικό Δικαστήριο:
      
                  —
               
               
                  να υποχρεώσει την Ευρωπαϊκή Κεντρική Τράπεζα να καταβάλει ως αποζημίωση:
               
            
                  —
               
               
                  στην Malacalza Investimenti s.r.l. το ποσό των 870 525 670 €, ή οποιοδήποτε άλλο ποσό κρίνει εύλογο το Γενικό Δικαστήριο, κατά την κρίση του,
               
            
                  —
               
               
                  στον Vittorio Malacalza το ποσό των 4 546 022 €, ή οποιοδήποτε άλλο ποσό κρίνει εύλογο το Γενικό Δικαστήριο, κατά την κρίση του,
               
            
                  —
               
               
                  να καταδικάσει την εναγόμενη στα δικαστικά έξοδα αμφοτέρων των εναγόντων.
               
            
         Ισχυρισμοί και κύρια επιχειρήματα
      
      Η παρούσα υπόθεση αφορά αγωγή δυνάμει των άρθρων 268 και 340 ΣΛΕΕ με αίτημα την καταβολή αποζημίωσης για τη ζημία που υπέστησαν οι ενάγοντες λόγω μιας σειράς ενεργειών της ΕΚΤ, που αφορούν την άσκηση των καθηκόντων της εποπτείας επί της Banca Carige S.p.A. (Carige) και συνίστανται είτε στην παράλειψη οφειλόμενων ενεργειών είτε σε επιζήμιες ενέργειες.
      Προς στήριξη της αγωγής τους, οι ενάγοντες προβάλλουν τους ακόλουθους λόγους.
      
                  1.
               
               
                  Πρώτον, προβάλλεται ότι η Ευρωπαϊκή Κεντρική Τράπεζα (ΕΚΤ) συνέβαλε σε παρουσίαση της κατάστασης και των προοπτικών της Τράπεζας, βάσει της οποίας οι μέτοχοι έναντι των οποίων δεσμευόταν η Τράπεζα επένδυσαν σημαντικούς πόρους στην αγορά μετοχών της Carige καθώς και στην εγγραφή στο κεφάλαιο και σε καταβολές για αύξηση του κεφαλαίου· στη συνέχεια, η Τράπεζα διέψευσε την εμπιστοσύνη που είχε δημιουργήσει μέσω αντιφατικής συμπεριφοράς και μέσω της έκδοσης αντιφατικών διατάξεων, οι οποίες επέβαλαν μη δικαιολογημένα και δυσανάλογα μέτρα και ήταν παράνομες και από άλλες απόψεις, αποτελούν δε μέρος μιας συνολικής παράνομης και επιζήμιας συμπεριφοράς. Εν προκειμένω, οι ενάγοντες παραπέμπουν, μεταξύ άλλων: i) στην εμπιστοσύνη που τους δημιουργήθηκε σχετικά με την κατάσταση της Carige, η οποία προέκυψε από τις αυξήσεις του κεφαλαίου του 2014 και του 2015, ii) στην επακόλουθη διάψευση της εμπιστοσύνης τους κατόπιν ενεργειών και μέτρων της ΕΚΤ, iii) στον παράνομο χαρακτήρα των μέτρων αυτών και στη μη σύννομη συνολική συμπεριφορά της οποία αποτελούν μέρος, iv) στην εμπιστοσύνη που τους δημιουργήθηκε σχετικά με την κατάσταση της Carige, η οποία προέκυψε από τις αυξήσεις του κεφαλαίου του 2017, v) στην επακόλουθη διάψευση της εμπιστοσύνης τους κατόπιν ενεργειών και μέτρων της ΕΚΤ, vi) στον παράνομο χαρακτήρα των μέτρων αυτών και στη μη σύννομη συνολική συμπεριφορά της οποίας αποτελούν μέρος, vii) στον παράνομο χαρακτήρα των μέτρων της ΕΚΤ τα οποία προκάλεσαν σοβαρές ζημίες λόγω της μείωσης της αξίας που υπέστησαν οι μετοχές των μετόχων της Carige — πράγμα που επέβαλε την εκποίηση μη εξυπηρετούμενων δανείων, κατά τρόπο και σε μέτρο μη δικαιολογημένο, δυσανάλογο και αντίθετο προς την αρχή της ίσης μεταχείρισης και άλλες αρχές.
               
            
                  2.
               
               
                  Προβάλλεται επίσης ότι η ΕΚΤ άσκησε μη προσήκουσα επιρροή και παρεμβάσεις στις διαδικασίες διοίκησης της Τράπεζας, ευνοώντας μια αυταρχική διαχείριση εκ μέρους των διευθυνόντων συμβούλων, σε αντίθεση προς τους κανόνες του δικαίου εταιριών και τις συνήθεις διαδικασίες των συλλογικών οργάνων διοίκησης, προκειμένου να διασφαλίσει την εφαρμογή μέτρων που επιβλήθηκαν εσφαλμένως, παρεμποδίζοντας δε, κατ’ αυτόν τον τρόπο, την αντίδραση σε παράνομες και επιζήμιες πρακτικές διαχείρισης της διοίκησης και προκαλώντας προβλήματα στην Τράπεζα.
               
            
                  3.
               
               
                  Προβάλλεται περαιτέρω ότι η ΕΚΤ συνέβαλε στη δημιουργία των προϋποθέσεων που έθεσε η ίδια η Αρχή ως βάση για την μη σύννομη απόφασή της να θέσει την Carige υπό έκτακτη διαχείριση και, με τον τρόπο αυτόν καθώς και με την προηγούμενη συμπεριφορά της, συνέβαλε στην παράνομη αύξηση του κεφαλαίου με αποκλεισμό του δικαιώματος προαίρεσης μετοχών, η οποία εγκρίθηκε το 2019 και είχε ως αποτέλεσμα σημαντική μείωση της αξίας των μετοχών.
               
            
                  4.
               
               
                  Προβάλλεται στη συνέχεια ότι οι λόγοι της ευθύνης της ΕΚΤ εμπίπτουν στη γενική διάταξη του άρθρου 340, παράγραφοι 2 και 3, της Συνθήκης για τη λειτουργία της Ευρωπαϊκής Ένωσης (ΣΛΕΕ) και σχετίζονται με την αντίθεση, από πολλές πλευρές, των συμπεριφορών και των μέτρων της ΕΚΤ προς τα εγγενή καθήκοντα που υπέχει βάσει της εποπτικής λειτουργίας της, σε συνδυασμό με τη διαφύλαξη της συνετής διαχείρισης των τραπεζών και την παραβίαση της αρχών της προστασίας της ιδιοκτησίας, της αναλογικότητας, της χρηστής διοίκησης, της ισότητας, της αμεροληψίας και ίσης μεταχείρισης, της διαφάνειας, της καλόπιστης συνεργασίας και της προστασίας της δικαιολογημένης εμπιστοσύνης, λαμβανομένων ιδίως υπόψη των άρθρων 17, 20 και 41 του Χάρτη των Θεμελιωδών Δικαιωμάτων της Ευρωπαϊκής Ένωσης, του άρθρου 5, παράγραφος 4, της Συνθήκης ΕΕ και του άρθρου 16 του κανονισμού (ΕΕ) 1024/2013 του Συμβουλίου, της 15ης Οκτωβρίου 2013, για την ανάθεση ειδικών καθηκόντων στην Ευρωπαϊκή Κεντρική Τράπεζα σχετικά με τις πολιτικές που αφορούν την προληπτική εποπτεία των πιστωτικών ιδρυμάτων (ΕΕ 2013, L 287, σ. 63).
               
            
                  5.
               
               
                  Όσον αφορά ιδίως τον ενάγοντα Vittorio Malacalza, προβάλλονται πραγματικά περιστατικά και λόγοι που σχετίζονται εγγενώς με την ιδιότητά του ως πρώην διευθύνοντα συμβούλου και αντιπροέδρου της Carige.